b'\n_START_ARTICLE_\nBrestovolistni oslad\n_START_SECTION_\nOpis\n_START_PARAGRAPH_\nRastlina ima pokon\xc4\x8dno robato in rde\xc4\x8de steblo, ki je proti vrhu razraslo, v vi\xc5\xa1ino pa zraste do 2 metra. V zemlji ima plaze\xc4\x8do se koreniko in najbolje uspeva po vla\xc5\xbenih travnikih, grmovju, go\xc5\xa1\xc4\x8davah ter po bregovih potokov in rek. Iz stebla poganjajo pernato deljeni, dlakavi listi, ki so pernato deljeni na tri do pet jaj\xc4\x8dastih in po robu ostro nazob\xc4\x8danih listnih krp. Na vrhu stebelca so prijetno di\xc5\xa1e\xc4\x8di rumenkasto beli cvetovi, ki se zdru\xc5\xbeujejo v latasta socvetja. V Sloveniji cveti od junija do avgusta.\n_START_SECTION_\nZdravilne lastnosti\n_START_PARAGRAPH_\nPripravki iz brestovolistnega oslada se v tradicionalni medicini uporabljajo proti glavobolu in povi\xc5\xa1ani telesni temperaturi. Ker odvaja vodo iz telesa so ga uporabljali tudi za revmo ter za laj\xc5\xa1anje bole\xc4\x8din v mokrilih (ledvice, mehur, prostata), pa tudi kot sredstvo proti kamnom in pesku na ledvicah in v mehurju._NEWLINE_Raziskave na poskusnih \xc5\xbeivalih so dokazale, da oslad zni\xc5\xbeuje telesno temperaturo, bla\xc5\xbei bole\xc4\x8dino, spro\xc5\xa1\xc4\x8da skeletne mi\xc5\xa1ice, zmanj\xc5\xa1a \xc5\xbeilno prepustnost in prepre\xc4\x8duje nastanek \xc5\xbeelod\xc4\x8dne razjede, vendar pa krepi razjedne lastnosti histamina. Njegove u\xc4\x8dinkovine pove\xc4\x8dujejo napetost gladkih mi\xc5\xa1ic v sapnicah, \xc4\x8drevesju in maternici ter krepijo kr\xc4\x8dne lastnosti histamina. U\xc4\x8dinkovite so proti nekaterim vrstam bakterij. Vsebuje tudi \xc4\x8dreslovine, ki so znane po svojem kr\xc4\x8dilnem (adstringentnem) delovanju.'